google/wiki40b huggingface dataset:
Ηθική

Η ηθική είναι κλάδος της φιλοσοφίας που ασχολείται κυρίως με το παρακάτω ερώτημα: ποιες ανθρώπινες πράξεις είναι αποδεκτές και ορθές και ποιες ανάρμοστες και λανθασμένες; Ωστόσο, στα θέματα ηθικής σπάνια υπάρχει γενική συμφωνία απόψεων και ακόμη και ο προσδιορισμός ποιο είναι το κεντρικό ή θεμελιώδες ζήτημα αποτελεί αντικείμενο διαφωνιών. Οι συνεπειοκρατικές και δεοντολογικές ηθικές θεωρίες θέτουν ως κεντρικό ζήτημα τα κριτήρια ορθότητα ή μη-ορθότητας των πράξεων, αν και διαφέρουν ως προς το ποια είναι αυτά τα κριτήρια, ενώ οι αρεταϊκές ηθικές θεωρούν ως κεντρικό ζήτημα τα στοιχεία που καθορίζουν το ήθος, τις ηθικές αρετές του χαρακτήρα ή τον τρόπο ζωής που θα πρέπει να ακολουθείται έτσι.

Ηθική θεματολογίας

Στην ηθική δεν υπάρχει πάντα σύμπτωση απόψεων αλλά διαφορετική θεματολογία, με απόθεση σε διάρκεια διαχρονικού εναλλασσόμενων ενεργειών . Η σύγχρονη φιλοσοφική έρευνα τείνει προς την προσπάθεια σύνθεσης, και υπάρχει συναίνεση τουλάχιστον ως προς το ποιες είναι οι τρεις βασικές θεωρίες: οι αρεταϊκές ηθικές με εκπροσώπους τον Πλάτωνα και τον Αριστοτέλη, η ωφελιμιστική ηθική με κύριο εκπρόσωπο τον Στιούαρτ Μιλ και η δεοντολογική ηθική όπως αναπτύχθηκε από τον Καντ και άλλους φιλοσόφους.

Πεδία της ηθικής

Για μεθοδολογικούς κυρίως λόγους η ηθική χωρίζεται συνήθως σε τρία πεδία ή κλάδους: σε κανονιστική, μεταηθική και περιγραφική.
Η κανονιστική ηθική διατυπώνει  κανόνες του ηθικού πράττειν, η μεταηθική είναι μία κριτική δευτέρου επιπέδου, περί του πώς πρέπει να εννοούνται και να χρησιμοποιούνται οι ηθικές έννοιες και η περιγραφική ηθική περιγράφει τα ήθη και το τρόπο σκέψεως μιας κοινωνίας.

Εφαρμοσμένη ηθική

Σημαντικό ρόλο στην ανάπτυξη της ηθικής φιλοσοφίας σήμερα παίζει η ανάπτυξη της εφαρμοσμένης ηθικής, με πιο σημαντικούς τους κλάδους της περιβαλλοντικής ηθικής, της βιοηθικής, της επιχειρησιακής ηθικής, κ.α.
Όμιλος Α΄ Παγκόσμιου Κυπέλλου Ποδοσφαίρου 2014

Ο Όμιλος Α΄ του Παγκοσμίου Κυπέλλου Ποδοσφαίρου 2014 αποτελούνταν από τις εθνικές ομάδες της Βραζιλίας, της Κροατίας, του Μεξικού και του Καμερούν. Οι αγώνες ξεκίνησαν στις 12 Ιουνίου και τελείωσαν στις 24 Ιουνίου 2014.
Οι δύο πρώτες ομάδες του ομίλου συνέχισαν στην φάση των 16. Η Βραζιλία ως πρώτη του ομίλου συνέχισε σε αγώνα με την Χιλή που ήταν η δεύτερη του ομίλου Β΄ και το Μεξικό ως δεύτερη του ομίλου συνέχισε σε αγώνα με την Ολλανδία που ήταν η πρώτη του ομίλου Β΄.
Last Concert in Japan

Τα τραγούδια του δίσκου

1. Burn - 7:05

2. Love Child - 4:46

3. You Keep on Moving - 6:16

4. Wild Dogs - 6:06

5. Lady Luck - 3:11

6. Smoke on the Water - 6:24

7. Soldier of Fortune - 2:22

8. Woman from Tokyo - 4:01

9. Highway Star - 6:50
Σκέιντ Φούτμπολ

Αξιοσημείωτα

Η Σκέιντ αποτέλεσε το 1979 τον ενδιάμεσο σταθμό του γνωστού προπονητή Γιάτσεκ Γκμοχ, μετά την παραίτησή του από την τεχνική ηγεσία της Εθνική Πολωνίας και πριν έρθει τον Νοέμβρη του ίδιου χρόνου στην Ελλάδα για λογαριασμό του ΠΑΣ Γιάννινα, για να γίνει τελικά μόνιμος κάτοικος Ελλάδας.
Έρικ Γ΄ της Δανίας

Βιογραφία

Ο Έρικ γεννήθηκε στην Φιονία. Μητέρα του ήταν η πριγκίπισσα Ραγνίλδη της Δανίας, κόρη του πρώην βασιλιά, Έρικ Α΄ της Δανίας, ενώ πατέρας του ήταν ο Δανός ευγενής Χάκον Σούνιβασον, δισέγγονος του βασιλιά Μάγκνους του Καλού της Νορβηγίας και της Δανίας. Ο Έρικ ήταν ανιψιός του Έρικ Β΄ της Δανίας, για τον οποίον και πολέμησε στην καθοριστικής σημασίας Μάχη του Φότεβικ το 1134, ενώ διαδέχτηκε τον Έρικ Β΄ στον θρόνο, όταν ο τελευταίος δολοφονήθηκε το 1137. Δεν υπάρχουν πολλά στοιχεία που είναι γνωστά αναφορικά με την βασιλεία του Έρικ. Οι χρονικογράφοι της εποχής φαίνεται να διαφωνούν μεταξύ τους αναφορικά με την προσωπικότητα του βασιλιά αυτού, ενώ παρουσιάζεται τόσο ως παθητικός και αναποφάσιστος άνθρωπος, όσο και ως πρόθυμος και γενναίος μαχητής. 
Ο Έρικ χρειάστηκε να αγωνιστεί για τον θρόνο ενάντια στον ξάδερφό του, Όλαφ Χάραλντσεν, ο οποίος σε ορισμένες πηγές αναφέρεται και ως Όλαφ Β΄. Ο Όλαφ χρησιμοποίησε ως ορμητήριό του την Σκανία το 1139 και επιχείρησε να σφετεριστεί τον θρόνο από εκεί, μέχρι που ο Έρικ τον νίκησε και τον σκότωσε το 1141 κοντά στο Χέλσινγκμποργκ. Στην διάρκεια των εμφυλίων πολέμων, οι Βένδες λεηλάτησαν τα δανικά παράλια και την ενδοχώρα χωρίς να συναντήσουν ιδιαίτερη αντίσταση. Ο Έρικ στήριξε τον Μάγκνους τον Τυφλό και τον Σίγκουρντ Σλέμπε στην διάρκεια του Νορβηγικού εμφυλίου πολέμου. Εργάστηκε για την κατασκευή και επέκταση των υπαρχόντων εκκλησιών, ιδιαίτερα του Αββαείου του Αγίου Κνούτου στο Οντένσε, ενώ είχε στενή σχέση με τον επίσκοπο Έσκιλ του Ροσκίλντε.
Το 1146, ο Έρικ παραιτήθηκε, αποτελώντας τον πρώτο και μοναδικό Δανό μονάρχη στην ιστορία που προβαίνει σε τέτοια κίνηση, για αδιευκρίνιστους, μέχρι σήμερα, λόγους. Εισήλθε στο Αββαείο του Αγίου Κνούτου, όπου και απεβίωσε στις 27 Αυγούστου 1146, ενώ τάφηκε στο περιστύλιο του αββαείου. Η παραίτησή του έχει εξηγηθεί ως αποτέλεσμα είτε της διαπίστωσης, από τον ίδιο, της ανικανότητάς του να κυβερνήσει, είτε μίας αρρώστιας η οποία και αποτέλεσε, τελικά, αιτία θανάτου του.

Παρακαταθήκη

Το ψευδώνυμό του, “Lam” σημαίνει "αμνός". Θεωρείται ότι αναφέρεται είτε στον Αμνό του Θεού, καθώς θεωρείται ως ένας ιδιαιτέρως θρήσκος άνθρωπος, όπου αναφέρεται στον ήπιο και γενναιόδωρο χαρακτήρα του, είτε στην ανικανότητα και την μαλθακότητά του ως βασιλιά. Νυμφεύθηκε την Λιουτγάρδη του Σάλτζβεντελ το 1144, σε έναν γάμο που καταδείκνυε την συνεχώς αυξανόμενη γερμανική επιρροή στην Δανία. Ο Έρικ και Λιουτγάρδη δεν απέκτησαν κάποιον απόγονο, ωστόσο ο Έρικ απέκτησε έναν υιό, τον Μάγκνους, από εξωσυζυγική σχέση. Μετά τον θάνατο του Έρικ, ο Λιουτγάρδη νυμφεύθηκε τον Χέρμαν Β΄, κόμη του Βίντζενμπουργκ.
Νίκος Γούναρης

Βιογραφία

Μεσουράνησε τη δεκαετία του 1950 στο ελληνικό πεντάγραμμο, είτε σόλο, είτε σε συνεργασία με το Τρίο Μπελκάντο. Υπηρέτησε με συνέπεια το λεγόμενο ελαφρό τραγούδι.
Η δεκαετία του ’50 χαρακτηρίστηκε από τη μεγάλη κόντρα του λαϊκού και ελαφρού τραγουδιού μετά τον αδελφοκτόνο εμφύλιο πόλεμο. Ο Γούναρης ήταν ο κύριος εκφραστής αυτού του είδους. Χαρακτηριστικά είναι τα λόγια του Τσιτσάνη: «Όσο υπάρχει Γούναρης δεν μπορεί το λαϊκό να σηκώσει κεφάλι». Το λαϊκό τραγούδι θα πάρει, βεβαίως, τη ρεβάνς πολύ σύντομα, τη δεκαετία του ’60 και θα κυριαρχήσει ολοκληρωτικά τα επόμενα χρόνια.
Ο Νίκος Γούναρης πρωτοεμφανίστηκε το 1936 και αναδείχθηκε στην Κατοχή, παράλληλα με τη συμμετοχή του στην Αντίσταση. Προσέφερε ανεκτίμητες υπηρεσίες στον αγώνα της απελευθέρωσης και για τις πράξεις του τιμήθηκε με το Αριστείο της Εθνικής Αντίστασης.
Μεγάλες επιτυχίες του υπήρξαν τα τραγούδια: «Αυτός ο άλλος», «Ένα βράδυ που ’βρεχε», «Σκαλί σκαλί θα κατεβώ» και «Άρχισαν τα όργανα». Είναι επίσης γνωστός από τη συμμετοχή του στο Τρίο Μπελκάντο.
Ο δημοφιλής Έλληνας τροβαδούρος πέθανε από καρκίνο στις 5 Μαΐου του 1965.
Ελεονώρα της Αγγλίας

Γάμος με τον Αλφόνσο Η΄ της Καστίλης

Το 1170 αρραβωνιάστηκε τον Αλφόνσο Η΄ της Καστίλης, ο γάμος ανεβλήθη λόγω των πολιτικών ταραχών που ξέσπασαν με την δολοφονία του Τόμας Μπέκετ στην οποία είχε εμπλακεί ο πατέρας της. Ο γάμος έγινε στο Μπούργος όταν η Ελεονόρα ήταν 12 ετών (1174).  Ο σκοπός του γάμου ήταν να εξασφαλίσει ο πατέρας της έναν ισχυρό σύμμαχο στα νότια σύνορα της Ακουιτανίας, ο Αλφόνσος ήταν η καλύτερη επιλογή. Το 1177 ο πατέρας της έγινε διαιτητής στις διαμάχες που ξέσπασαν ανάμεσα στον σύζυγο της και στον θείο του Σάντσο ΣΤ΄ της Ναβάρρας.

Διεκδίκηση της Γασκώνης

Γύρω στο 1200 ο σύζυγος της Αλφόνσος άρχισε να διεκδικεί την Γασκώνη ως προίκα της συζύγου του αν και δεν είχε προκύψει από κανένα έγγραφο η απαίτηση του αυτή, αλλά είναι πολύ πιθανό να αποτελούσε τμήμα της προίκας που έδωσε ο Ερρίκος Β΄ στη κόρη του. Οι απαιτήσεις του Αλφόνσου στην Γασκώνη συνεχίστηκαν σε μεγαλύτερο βαθμό τα επόμενα χρόνια, επιτέθηκε στην Γασκώνη στο όνομα της συζύγου του (1205). Την επόμενη χρονιά ο αδελφός της Ιωάννης ο Ακτήμονας κάλεσε την ίδια και τον σύζυγο της να τον επισκεφτούν για να κλείσουν ειρήνη, ο Αλφόνσος ανταποκρίθηκε (1208).  Δεκαετίες αργότερα ο δισέγγονος τους Αλφόνσος Ι΄ της Καστίλης θα διεκδικήσει ξανά την Γασκώνη σαν προίκα της Ελεονόρας. 
Το προσωνύμιο της δόθηκε για πολιτικούς λόγους από την μητέρα της, ήταν ένδειξη της επιρροής που είχε η μητέρα της στην Ελεονόρα.

Η Ελεονόρα σαν βασίλισσα

Όταν παντρεύτηκε η μεγαλύτερη κόρη της Μπερενγκαρία η Ελεονόρα της παραχώρησε σαν προίκα μεγάλο αριθμό από κάστρα και πόλεις για να κυβερνήσει.  Η Ελεονόρα ασκούσε ισχυρή επιρροή στον σύζυγο της, η ίδια τον έπεισε να παντρέψουν την μεγαλύτερη κόρη τους Μπερενγκαρία με τον Αλφόνσο Θ΄ του Λεόν, πολλοί τροβαδούροι και σοφοί βρέθηκαν στην βασιλική αυλή της Καστίλης με πρόσκληση της Ελεονόρας.  
Η Ελεονόρα έδειξε μεγάλο ενδιαφέρον και για τα θρησκευτικά θέματα, ανέλαβε την πρωτοβουλία για την κατασκευή ενός ιερού αφιερωμένου στον Θωμά Μπέκετ στον καθεδρικό ναό του Τολέδο (1179). Χρηματοδότησε την κατασκευή του αβαείου του Σάντα Μαρία λα Ρεάλ ντε λα Ουέλγκας με νοσοκομείο μέσα σε αυτό, έδειξε τόσο μεγάλο ενδιαφέρον για το συγκεκριμένο αβαείο που αποφάσισε να το μετατρέψει σε οικογενειακό τάφο. 
Όταν πέθανε ο Αλφόνσος η Ελεονόρα ήταν τόσο πολύ συντετριμμένη που δεν μπόρεσε να προεδρεύσει στην κηδεία, την δουλειά ανέλαβε η μεγαλύτερη κόρη της Μπερενγκαρία. Η Ελεονόρα αρρώστησε και πέθανε από την λύπη της σε 28 μέρες, τάφηκε στο αβαείο του Σάντα Μαρία λα Ρεάλ ντε λα Ουέλγκας που η ίδια είχε κατασκευάσει.
Ευάγγελος Κουλουμπής

Πολιτικό έργο

Από την θητεία του στο ΤΕΕ ο Ευάγγέλος Κουλουμπής έδειξε ιδιαίτερο ενδιαφέρον για τα ενεργειακά θέματα έχοντας οργανώσει το πρώτο Εθνικό Συνέδριο του ΤΕΕ για την Ενέργεια το 1979.
Στο υπουργείο Ενέργειας και Φυσικών Πόρων διακρίθηκε πολλαπλά θέτοντας τα θεμέλια για θέματα υψίστης σημασίας του ενεργειακού τομέα, όπως η εισαγωγή του φυσικού αερίου στο ενεργειακό ισοζύγιο της χώρας, η εθνικοποίηση της πολυεθνικής ESSO-Pappas και η ίδρυση της ΕΚΟ, και η προώθηση των ΑΠΕ.
Jaarbeurs

Το Jaarbeurs (ετήσια έκθεση) είναι ένα εκθεσιακό και συνεδριακό κέντρο στην Ουτρέχτη της Ολλανδίας. Σημειωμένα γεγονότα περιλαμβάνουν το πρώην Space '86, τις Ημέρες του Hobby Computer Club (HCC Dagen) και το Mega Record & CD Fair. Ο χώρος είναι επίσης μια τακτική βάση για μουσικά φεστιβάλ όπως το φεστιβάλ ASOT και το Thunderdome.
Το Jaarbeurs εκτείνεται σε μια έκταση 100.000 m² δίπλα στον σιδηροδρομικό σταθμό Utrecht Centraal.
Οι πρώτοι Jaarbeurs πραγματοποιήθηκαν το 1917. Ήταν μια μεγάλη επιτυχία από την αρχή, ανοίγοντας την πόλη της Ουτρέχτης ως εμπορικό κέντρο και δίνοντάς της οικονομική ώθηση.
Αχμαντίγια

Οι Αχμαντίγια είναι τα μέλη μιας νεότερης και πιο δραστήριας μουσουλμανικής θρησκευτικής ομάδας (αίρεσης), τα μέλη της οποίας ακολουθούν τη διδασκαλία του Ινδού μουσουλμάνου Μιρζά Γκουλάμ Αχμάντ ο οποίος ισχυρίστηκε ότι είναι μαχντί, ένα πρόσωπο που περίμεναν οι μουσουλμάνοι στο τέλος του κόσμου, ανάλογο προς το Μεσσία του Χριστιανισμού, μια ενσάρκωση του Θεού του Ινδουισμού Κρίσνα και μια επανεμφάνιση (buruz) του Μωάμεθ. Ο Γκουλάμ έζησε στα τέλη του 19ου αιώνα. 
Οι Αχμαντίγια δραστηριοποιούνται μέσω της προπαγάνδας και των μεταφράσεων του Κορανίου σε ευρωπαϊκές γλώσσες. Ο Γκουλάμ Αχμάντ προσπάθησε να θέσει όλες τις θρησκείες του κόσμου υπό το Ισλάμ. Ωστόσο η συγκεκριμένη αίρεση αντιμετώπισε μεγάλη αντίδραση από τους ορθόδοξους μουσουλμάνους θεολόγους, που αντιδρούσαν γενικότερα στο Σουφισμό και από πολιτικούς που φοβούνταν τη μεγάλη επίδραση που ασκούσε στον κόσμο.
Γεώργιος Καμίνης

Βιογραφικά στοιχεία

Γεννήθηκε στη Νέα Υόρκη στις 15 Ιουλίου 1954 και κατάγεται από τη Χίο και τα Ψαρά. Σπούδασε Νομική στο Εθνικό και Καποδιστριακό Πανεπιστήμιο Αθηνών, ακολούθησε μεταπτυχιακές σπουδές στο πανεπιστήμιο Παντεόν-Ασσάς (Paris II) και το 1989 έγινε διδάκτωρ του Πανεπιστημίου Σορβόννης (Paris I). Το 1990 εξελέγη λέκτορας Συνταγματικού δικαίου στη Νομική σχολή Αθηνών και το 1998 επίκουρος καθηγητής.
Από τον Φεβρουάριο του 2011 αποτελεί μέλος του Διοικητικού Συμβουλίου του Μουσείου της Ακρόπολης σύμφωνα με ανακοίνωση του Υπουργείου Πολιτισμού και Τουρισμού.

Πολιτική σταδιοδρομία

Τον Μάιο του 2003 εξελέγη ομόφωνα Συνήγορος του Πολίτη από τη Διάσκεψη Προέδρων της Βουλής. Η θητεία του ανανεώθηκε τον Φεβρουάριο του 2008, ώσπου παραιτήθηκε το 2010.
Στις 5 Σεπτεμβρίου 2010 ανακοινώθηκε από το ΠΑΣΟΚ η υποψηφιότητά του για το αξίωμα του δημάρχου Αθηναίων, ύστερα από πρόταση της Δημοκρατικής Αριστεράς. Στήριξη προσέφεραν και οι Οικολόγοι Πράσινοι και το Πορτοκαλί (Δράση και Φιλελεύθερη Συμμαχία).
Στις δημοτικές εκλογές του 2010 εξελέγη δήμαρχος Αθηναίων κι επανεξελέγη στις δημοτικές εκλογές του 2014 συγκεντρώνοντας, στον δεύτερο γύρο, το 51,42% των ψήφων.
Στις ευρωεκλογές του 2019 ήταν υποψήφιος ευρωβουλευτής με το Κίνημα Αλλαγής. Στις βουλευτικές εκλογές του 2019 εξελέγη Βουλευτής Επικρατείας με το Κίνημα Αλλαγής.
Μεσσιανισμός

Με τον όρο Μεσσιανισμός χαρακτηρίζεται γενικότερα το σύνολο των παραδόσεων που ανέπτυξαν διάφοροι λαοί, οι οποίες και αποτέλεσαν ή συνεχίζουν να αποτελούν πίστη για την έλευση κάποιου Λυτρωτή - με την έννοια του Μεσσία -, ως απεσταλμένου από τον Θεό της πίστεώς τους, που θα τους απαλλάξει από διάφορα δεινά. Κατά άλλον ορισμό, ο οποίος περιλαμβάνει και μη θρησκευτικές εκδοχές, μεσσιανισμός είναι η πίστη ότι μια συγκεκριμένη ομάδα ανθρώπων έχει με κάποιον τρόπο εκλεγεί για να εκπληρώσει κάποιο σκοπό.
Τέτοιες αντιλήψεις απαντώνται συνηθέστερα από θρησκευτικούς συγγραφείς - ερευνητές που άλλοτε προσδιορίζουν σαφώς τον χρόνο της έλευσης του αναμενόμενου Μεσσία και άλλοτε, τις περισσότερες φορές, με συγκεχυμένο προσδιορισμό με αοριστίες και αλληγορίες, π.χ. ο Μαχντί για τους Μουσουλμάνους, ο Μαιτρέγια για τους Βουδιστές, ο Σαοσιάντ των οπαδών του Ζωροάστρη ως και ο Κάλκι των Ινδουιστών. Σύγχρονοι διανοητές, όπως ο Ζακ Ντεριντά και ο Βάλτερ Μπέγιαμιν, έχουν επεκτείνει την έννοια του μεσσιανισμού έξω από τα θρησκευτικά του όρια.

Ιστορία του όρου

Ειδικότερα ο Μεσσιανισμός αναπτύχθηκε από Εβραίους συγγραφείς που ομιλούν σε μεγάλη έκταση για τον Μεσσία ως αναμενόμενο Σωτήρα που θα αποκαταστήσει το ιουδαϊκό έθνος. Οι αρχαίοι Έλληνες πίστευαν στον Σωτήρα Δία όχι όμως σε μεσολάβηση ενός Μεσσία.
Μετά την ενανθρώπιση του Ιησού Χριστού, που συνέβη επί τούτου στο γεωγραφικό χώρο που διέμεναν οι Εβραίοι, αφενός μεν οι «πιστεύσαντες» - Χριστιανοί -  έπαψαν να πιστεύουν σε άλλο Μεσσία, οι δε όμως  “μη πιστεύσαντες” Εβραίοι διατήρησαν τις αντιλήψεις αυτές των προγόνων τους και εξακολουθούν ακόμα και σήμερα να εμμένουν σε παρόμοιες παραδόσεις αναμένοντας την έλευση του Μεσσία.
Μεσορρούγι Αχαΐας

Τοπική Κοινότητα Μεσορρουγίου

Το Μεσορρούγι από το 1999 έως το 2010 αποτελούσε Δημοτικό Διαμέρισμα του πρώην Δήμου Ακράτας. Από το 2011 ανήκει διοικητικά στο νεοπαγή Δήμο Αιγιαλείας ως Τοπική Κοινότητα της Δημοτικής Ενότητας Ακράτας. Εκτός από τον ομώνυμο οικισμό, η Τοπική Κοινότητα Μεσορρουγίου περιλαμβάνει και τους οικισμούς Άνω Μεσορρούγι με 12 κατοίκους και Σόλο με 27 κατοίκους.
Μαρκ Μπράντκε

Καριέρα

Ο Μάρκ Μπράντκε υπέγραψε το πρώτο του επαγγελματικό συμβόλαιο το 1988 στους Αδελαΐδα Σούπερ Σίξερς, ομάδα της Αυστραλίας, στην οποία παρέμεινε μέχρι το 1992.
Το 1992 πραγματοποίησε ένα σύντομο πέρασμα από την Ισπανία και τη Χούβερ Μούρθια.
Το 1993 επέστρεψε στην Αυστραλία, στην οποία παρέμεινε μέχρι το 2007, με εξαίρεση τη σεζόν 1996-1997 (Φιλαδέλφεια 76ers) και τη σεζόν 2002-03 (Ολυμπιακός Πειραιώς). Συγκεκριμένα αγωνίστηκε στους Μέλμπουρν Τάιγκερς (1993-96, 1997-02, 2003-05) καθώς και στους Μπρίσμπεϊν Μπούλετς (2006-07).
Μετά το πέρας της περιόδο 2006-07, ο Μαρκ Μπράντκε αποφάσισε να αποσυρθεί από την ενεργό δράση και να βάλει τέλος στην πολυετή καριέρα του.

Διεθνείς συμμετοχές

Ο Μαρκ Μπράντκε έχει πραγματοποιήσει αρκετές συμμετοχές με την εθνική ομάδα καλαθοσφαίρισης της Αυστραλίας.
Συγκεκριμένα, έχει συμμετάσχει στο Παγκόσμιο Πρωτάθλημα του 1996, καθώς επίσης και στους Ολυμπιακούς Αγώνες του 1996 αλλά και του 2000.
Lufthansa Group

Ο Όμιλος Lufthansa

Ο όμιλος Lufthansa είναι αεροπορική εταιρία με διεθνείς δραστηριότητες. Κατά το οικονομικό έτος 2017, ο όμιλος Lufthansa πραγματοποίησε έσοδα ύψους 35,6 δισ. Ευρώ και απασχολούσε κατά μέσο όρο 128.856 άτομα. Η δομή των επιχειρηματικών τομέων προσαρμόστηκε σύμφωνα με την έννοια των τριών πυλώνων πίσω από την εταιρική στρατηγική στην αρχή του οικονομικού έτους. Από τότε, ο όμιλος Lufthansa έχει οργανωθεί στους επιχειρηματικούς τομείς της Network Airlines, Point-to-Point Airlines, Αεροπορικές Υπηρεσίες (συμπεριλαμβανομένων των τομέων Logistics, MRO και Catering) και των Επιπρόσθετων Επιχειρήσεων και Ομάδων.
ΕΡΤ Sports HD

Επικρίσεις

Όταν το κανάλι ξεκίνησε να εκπέμπει, ο τηλεοπτικός σταθμός ΣΚΑΪ θεώρησε ότι είναι παράνομο η ΕΡΤ να εκπέμπει με εικόνα υψηλής ευκρίνειας (σε HD) όταν όλοι οι ιδιωτικοί τηλεοπτικοί σταθμοί είναι υποχρεωμένοι να εκπέμπουν αποκλειστικά σε κανονική ευκρίνεια. Ωστόσο πέντε χρόνια αργότερα, το 2016, και οι ιδιωτικοί σταθμοί ξεκίνησαν, να εκπέμπουν και αυτά εικόνα υψηλής ευκρίνειας (σε HD), ταυτόχρονα με την κανονικής ευκρίνειας.
Python Conference

Το Python Conference (PyCon) είναι ετήσιο συνέδριο για την ανταλλαγή απόψεων και την προώθηση της γλώσσας προγραμματισμού Python. Ξεκίνησε το 2003, από τις ΗΠΑ, αλλά έκτοτε τέτοια συνέδρια πραγματοποιούνται και σε άλλες χώρες όπου υπάρχουν δραστήριες κοινότητες προγραμματιστών Python. Πραγματοποιείται υπό την αιγίδα του ιδρύματος Python Software Foundation, στο οποίο και αποφέρει σημαντικά έσοδα.
Ελμάν ΦΚ

Ιστορικό

Ο σύλλογος ιδρύθηκε αρχικά το 1993 από τον επιχειρηματία και ακτιβιστή Ελμάν Αλί Αχμέτ, ο οποίος διέβλεπε ότι ο αθλητισμός θα μπορούσε να αποτελέσει μέσο για την ειρηνική συνύπαρξη στη περιοχή που συνταράσεται από τον εμφύλιο πόλεμο. Το επόμενο έτος της ίδρυσής του, η ομάδα ποδοσφαίρου των ανδρών κατέκτησε το Κυπέλλο Σομαλίας, κάτι το οποίο θεωρείται σημαντική επιτυχία στη σύντομη ιστορία της. Η ομάδα κατέκτησε συνεχόμενα από το 1997 έως το 2000 στο Πρωτάθλημα Α΄ Κατηγορίας. Η τελευταία φορά που η ομάδα ποδοσφαίρου ανδρών κατέκτησε το πρωτάθλημα ήταν το 2013, συγκεντώνοντας συνολικά στην ιστορίας της, 10 τίτλους στο πρωτάθλημα, 7 τίτλους κυπέλλου και ένα Σούπερ Καπ.
Ο σύλλογος αποτελεί ένα από τα δύο ισχυρότερα αθλητικά σωματεία στη Σομαλία, γιατί εκτός από τον μεγάλο αριθμό των οπαδών λόγω της μικρής αλλά πλούσιας ιστορίας του, αποτελεί σημαντικό διεκδικητή τίτλων στη χώρα μαζί με τον Μπεναντίρ ΦΚ. Ώς πρωταθλητής Σομαλίας, συμμετείχε στο κύπελλο αθλητικών συλλόγων του Συμβουλίου Ποδοσφαιρικών Ομοσπονδιών Ανατολικής και Κεντρικής Αφρικής (CECAFA) χωρίς μεγάλη επιτυχία.
Οι περισσότεροι από τους παίκτες της ομάδας, είναι επίσης μέλη της εθνικής ομάδας της Σομαλίας.

Σύμβολα

Τα χρώματα της ομάδας δεν ήταν πάντα ίδια, αλλά τα τελευταία χρόνια είναι το κίτρινο και το μαύρο. Το λογότυπο της ομάδας εμφανίζει στο κέντρο του ένα περιστέρι, σύμβολο της ειρήνης, μια ποδοσφαιρική μπάλα και τα αρχικά της ομάδας. Περιμετρικά είναι ολογράφως το όνομα της ομάδας, ενώ στο κάτω μέρος αναγράφεται στο σλόγκαν της ομάδας στα αγγλικά "Peace through soccer", δηλαδή "Ειρήνη μέσω του ποδοσφαίρου", και το έτος ίδρυσης της ομάδας.
Αντώνης Λιάκος

Βιογραφικά στοιχεία

Γεννήθηκε στην Αθήνα και σπούδασε στη Φιλοσοφική Σχολή του Αριστοτελείου Πανεπιστημίου Θεσσαλονίκης. Το 1969, ως φοιτητής, συνελήφθη από το καθεστώς της Χούντας των Συνταγματαρχών και φυλακίστηκε για να απελευθερωθεί τελικώς το 1973. Πραγματοποίησε, με υποτροφία του Ι.Κ.Υ. και του Συμβουλίου της Ευρώπης, τις μεταπτυχιακές σπουδές του στην Ιταλία και το 1984 αναγορεύθηκε διδάκτωρ της νεώτερης και σύγχρονης ιστορίας του ΑΠΘ. Το ίδιος έτος εξελέγη λέκτορας στο Τμήμα Ιστορίας και Αρχαιολογίας του ΑΠΘ, το 1990 αναπληρωτής καθηγητής στο τμήμα Ιστορίας και Αρχαιολογίας του Πανεπιστημίου Αθηνών και το 1994 τακτικός καθηγητής αυτού. Έχει υπάρξει επισκέπτης καθηγητής στο Ευρωπαϊκό Πανεπιστημιακό Ινστιτούτο της Φλωρεντίας, στην Ecole Normale Superieure των Παρισίων και στο Πανεπιστήμιο του Σύδνευ καθώς και επισκέπτης ερευνητής στο Πανεπιστήμιο Πρίνστον (2001, 2006). Σήμερα είναι Ομότιμος καθηγητής νεώτερης ιστορίας του Πανεπιστημίου Αθηνών.
Έχει διατελέσει μέλος του δ.σ. των Ιστορικών Αρχείων του Πανεπιστημίου Αθηνών, Πρόεδρος της Διεθνούς Επιτροπής για την Ιστορία και Θεωρία της Ιστοριογραφίας, μέλος της εφορείας των Γενικών Αρχείων του Κράτους κ.α. Το 2015 τοποθετήθηκε Πρόεδρος του Εθνικού διαλόγου για την Παιδεία. 
Έχει συγγράψει πλήθος έργων και δημοσιεύσεων ενώ αρθρογραφεί τακτικά στον περιοδικό τύπο (εφημερίδα Το Βήμα κ.α.). Επιπλέον έχει διευθύνει ιστορικές σειρές στις εκδόσεις Θεμέλιο και Νεφέλη. Το 2012 τιμήθηκε με το Κρατικό Βραβείο Δοκιμίου-Κριτικής για το βιβλίο του «Αποκάλυψη, ουτοπία και ιστορία: Οι μεταμορφώσεις της ιστορικής συνείδησης» (εκδόσεις Πόλις, 2011).
Διόνυσος Αττικής

Ιστορικά

Η ιστορία του Διόνυσου ανάγεται σε πολλά χρόνια πριν, λόγω του γειτονικού ομώνυμου λατομείου στη σημερινή συνοικία της Ραπεντώσας. Είναι γνωστό πως το Πεντελικό όρος ήταν πλούσιο σε λευκό μάρμαρο. Εκεί έφτανε και ο πρώτος αστικός σιδηρόδρομος ("Θηρίο") με τα βαγόνια του από την Κηφισιά, μέχρι πριν από 50 χρόνια που καταργήθηκε η διαδρομή αυτή. Σήμερα, η περιοχή υπάγεται διοικητικά στην Ανατολική Αττική, ενώ στα όρια της κοινότητας εντάσσεται και η γειτονική συνοικία στα ανατολικά της Εκάλης, Αναγέννηση. Μέσω δε της Λεωφόρου Διονύσου επικοινωνεί, γύρω από το Πεντελικό όρος, με τον ανατολικό και παραθαλάσσιο Δήμο Μαραθώνα.
Ο Διόνυσος αποτελούσε οικισμό της Κοινότητας Σταμάτας ως το 1975, οπότε αποσπάστηκε και έγινε οικισμός της κοινότητας Μπάλας - νυν Ροδόπολης -. Το 1979 αναγνωρίστηκε ως αυτοτελής κοινότητα.
Ο οικισμός του Διονύσου δημιουργήθηκε κατά το τέλος του 19ου αιώνα, ως τόπος διαμονής των λατόμων που εργάζονταν στα γειτονικά λατομεία μαρμάρου του Πεντελικού όρους. Ονομάστηκε Διόνυσος από τον αρχαίο ναό του Διονύσου, τα ερείπια του οποίου βρίσκονται εκεί. Η περιοχή του ωστόσο είναι πλούσια σε μύθους. Εκεί γεννήθηκε ο Θέσπις και ιδρύθηκε το πρώτο θέατρο. Εκεί φιλοξενήθηκε ο Διόνυσος και δίδαξε την καλλιέργεια του αμπελιού. Στην περιοχή του Διονύσου, όπου βρέθηκαν επίσης και ερείπια του Πυθίου (όπως αναφέρεται σε επιγραφή), δηλαδή ενός ναού του Απόλλωνος, πιστεύεται ότι βρισκόταν ο αρχαίος αττικός δήμος της Ικαρίας, που συνδεόταν με τον θεό Διόνυσο.

Πολιτιστικά δρώμενα στο Δήμο Διονύσου

Τα τελευταία 5 χρόνια ο Πολιτιστικός Οργανισμός του Δήμου Διονύσου οργανώνει τα "Διονύσια", τριήμερα πολιτιστικών εκδηλώσεων με συναυλίες, θεατρικές και χορευτικές παραστάσεις και άλλα καλλιτεχνικά γεγονότα. Το καλοκαίρι του 2000 τα "Διονύσια" ήταν αφιερωμένα στον εθελοντισμό, το 2001 στο βιβλίο, το 2002 στο παιδί, το 2003 στη διεύρυνση της Ευρώπης και το 2004 στην τέχνη της γλυπτικής μέσα από έργα αυστηρά ενταγμένα στη θεματική της Ολυμπιάδας, των Ολυμπιακών αγώνων και ιδεών. Τη διεξαγωγή του Συμποσίου ανέλαβαν ο δήμος Διονύσου και η Εταιρεία Λατομείων Μαρμάρων Διονύσου, με τη συμμετοχή και την υποστήριξη του Δήμου Αθηναίων.

Συγκοινωνία

Ο Διόνυσος εξυπηρετείται από την λεωφορειακή γραμμή της Ο.ΣΥ 536 Ζηρίνειο - Διόνυσος.
Επίσης, από το 2010 τέθηκε σε λειτουργία μικρό αστικό λεωφορείο το οποίο πραγματοποιεί κυκλική διαδρομή στην περιοχή.